KOMISSION TÄYTÄNTÖÖNPANOASETUS (EU) 2022/686,

annettu 28 päivänä huhtikuuta 2022,

täytäntöönpanoasetusten (EU) 2015/1295 ja (EU) N:o 540/2011 muuttamisesta tehoaineen sulfoksaflori hyväksymisedellytysten osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 21 artiklan 3 kohdan ensimmäisen vaihtoehdon ja 78 artiklan 2 kohdan,

sekä katsoo seuraavaa:

(1) Komission täytäntöönpanoasetuksessa (EU) 2015/1295 (2) säädetään tehoaineen sulfoksaflori hyväksymisestä ja siitä johtuvasta sulfoksaflorin lisäämisestä komission täytäntöönpanoasetuksen (EU) N:o 540/2011 (3) liitteeseen.

(2) Täytäntöönpanoasetuksessa (EU) 2015/1295 säädetään myös sellaisten vahvistavien tietojen toimittamisesta, jotka koskevat riskiä mehiläisille eri altistumisreittien kautta, erityisesti meden, siitepölyn, pisaroinnin ja pölyn kautta, riskiä mehiläisille, jotka keräävät ravintoa medestä tai siitepölystä seuraavan vuoden sadosta ja kukkivista rikkakasveista, riskiä muille pölyttäjille kuin mehiläisille sekä riskiä mehiläisten jälkeläisille.

(3) Hakija toimitti vaaditut vahvistavat tiedot täytäntöönpanoasetuksessa (EU) 2015/1295 säädetyssä määräajassa.

(4) Kuten esittelevä jäsenvaltio Irlanti ja rinnakkaisesittelijänä toimiva jäsenvaltio Tšekin tasavalta olivat sopineet keskenään, Tšekin tasavalta arvioi hakijan toimittamat vahvistavat tiedot. Tšekin tasavalta toimitti arviointinsa arviointikertomusluonnoksen lisäyksenä muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, 12 päivänä maaliskuuta 2018.

(5) Jäsenvaltioita, hakijaa ja elintarviketurvallisuusviranomaista kuultiin, ja niitä pyydettiin toimittamaan huomautuksia rinnakkaisesittelijänä toimivan jäsenvaltion tekemästä vahvistavien tietojen arvioinnista.

(6) Elintarviketurvallisuusviranomainen julkaisi 20 päivänä syyskuuta 2018 teknisen raportin (4), jossa esitetään tiivistetysti sulfoksafloria koskevan kuulemisen tulokset.

(7) Koska arviointikertomusluonnoksen lisäystä koskevan kuulemisen aikana ilmaistiin eriäviä mielipiteitä, komissio kuuli elintarviketurvallisuusviranomaista ja pyysi sitä esittämään päätelmän kaikista asiakohdista, joista oli eriäviä mielipiteitä.

(8) Elintarviketurvallisuusviranomainen julkaisi päätelmänsä riskinarvioinnista 28 päivänä maaliskuuta 2019 (5). Komissio kuuli lisäksi elintarviketurvallisuusviranomaista mehiläisille aiheutuvasta riskistä. Komissio pyysi elintarviketurvallisuusviranomaista erityisesti saattamaan päätökseen arvioinnin kulkeuman vähentämiseen tarkoitetuista toimenpiteistä, jotka ovat tarpeen kimalaisten ja erakkomehiläisten suojelemiseksi pellonpientareilla sulfoksaflorille altistumiselta, sekä riskistä, joka mehiläisille aiheutuu lammikkojen vedestä.

(9) Elintarviketurvallisuusviranomainen julkaisi päivitetyn päätelmänsä 30 päivänä maaliskuuta 2020 (6).

(10) Elintarviketurvallisuusviranomainen katsoi päivitetyssä päätelmässään, että hakijan toimittamien vahvistavien tietojen arvioinnin tulosten valossa riski, joka aiheutuu mehiläisille kasvihuoneissa tapahtuvasta käytöstä, oli hyväksyttävä. Arviointia kimalaisille ja erakkomehiläisille ulkokäytöstä aiheuvasta riskistä ei kuitenkaan voitu saattaa päätökseen. Sen vuoksi elintarviketurvallisuusviranomainen ei voinut esittää päätelmää, että kimalaisille ja erakkomehiläisille ulkokäytöstä aiheuva riski olisi vähäinen.

(11) Jäsenvaltiot ja komissio tarkastelivat arviointikertomusluonnosta, lisäystä ja elintarviketurvallisuusviranomaisen päivitettyä päätelmää pysyvässä kasvi-, eläin-, elintarvike- ja rehukomiteassa, ja ne saatiin valmiiksi 28 päivänä tammikuuta 2022. Samalla päivitettiin sulfoksafloria koskeva tarkastelukertomus.

(12) Hakijalle annettiin mahdollisuus esittää huomautuksensa päivitetystä tarkastelukertomuksesta.

(13) Hakijan esittämistä perusteluista huolimatta komissio katsoi, että sulfoksaflorin ulkokäytöstä mehiläisille aiheutuvaa riskiä ei voida sulkea pois. Sen vuoksi on tarpeen ja aiheellista asetuksen (EY) N:o 1107/2009 21 artiklan 3 kohdan mukaisesti yhdessä sen 6 artiklan kanssa rajoittaa sulfoksaflorin hyväksyntä ainoastaan käyttöön pysyvissä kasvihuoneissa.

(14) Sen vuoksi täytäntöönpanoasetuksia (EU) 2015/1295 ja (EU) N:o 540/2011 olisi muutettava.

(15) Jäsenvaltioille olisi annettava riittävästi aikaa peruuttaa tai muuttaa sellaisten sulfoksafloria sisältävien kasvinsuojeluaineiden luvat, jotka eivät täytä rajoitettuja hyväksymisedellytyksiä.

(16) Jos jäsenvaltiot myöntävät sulfoksafloria sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi oltava mahdollisimman lyhyt ja päätyttävä viimeistään 12 kuukauden kuluttua tämän asetuksen voimaantulosta.

(17) Kaikkien saatavilla olevien keskeisten tietojen valossa katsotaan, ettei tällä hetkellä ole aiheellista pitää voimassa kyseisen tehoaineen hyväksyntää ulkokäytössä. Tämä asetus ei kuitenkaan estä hakijaa toimittamasta lisätietoja hyväksynnän edellytysten muuttamiseksi siten kuin asetuksen (EY) N:o 1107/2009 7 ja 14 artiklassa säädetään, ja kyseisiä tietoja tarkastellaan kohtuullisen ajan kuluessa siten kuin kyseisessä asetuksessa säädetään.

(18) Pysyvä kasvi-, eläin-, elintarvike- ja rehukomitea ei ole antanut lausuntoa puheenjohtajansa asettamassa määräajassa. Täytäntöönpanosäädös katsottiin tarpeelliseksi, ja puheenjohtaja toimitti täytäntöönpanosäädöksen luonnoksen muutoksenhakukomitealle jatkokäsittelyä varten. Muutoksenhakukomitea ei antanut lausuntoa,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2015/1295 muuttaminen Muutetaan täytäntöönpanoasetuksen (EU) 2015/1295 liite I tämän asetuksen liitteen I mukaisesti.

2 artikla Täytäntöönpanoasetuksen (EU) N:o 540/2011 muuttaminen Muutetaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

3 artikla Siirtymäjärjestelyt Jäsenvaltioiden on tarvittaessa peruutettava tai muutettava sulfoksafloria tehoaineena sisältävien kasvinsuojeluaineiden luvat viimeistään 19 päivänä marraskuuta 2022.

4 artikla Siirtymäaika Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on päätyttävä viimeistään 19 päivänä toukokuuta 2023.

5 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä huhtikuuta 2022. Komission puolesta Puheenjohtaja Ursula VON DER LEYEN

(1) EUVL L 309, 24.11.2009, s. 1.

(2) Komission täytäntöönpanoasetus (EU) 2015/1295, annettu 27 päivänä heinäkuuta 2015, tehoaineen sulfoksaflori hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 199, 29.7.2015, s. 8).

(3) Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

(4) EFSA (Euroopan elintarviketurvallisuusviranomainen), 2018. Technical report on the outcome of the consultation with Member States, the applicant and EFSA on the pesticide risk assessment for sulfoxaflor in light of confirmatory data. EFSA supporting publication 2018:EN-1474. 73 pp.

(5) EFSA (Euroopan elintarviketurvallisuusviranomainen), 2019. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2019;17(3):5633, 14 pp.

(6) EFSA (Euroopan elintarviketurvallisuusviranomainen), 2020. Conclusion on the peer review of the pesticide risk assessment for the active substance sulfoxaflor in light of confirmatory data submitted. EFSA Journal 2020;18(3):6056, 15 pp.